《青州作》
宋代·孔平仲

京东地平夷，自古四战国。九州此居三，山海在封域。

北趋京洛近，南卷江淮直。富饶足鱼盐，饱暖遍牟麦。

英雄欲飞腾，假此为羽翼。隆准蹙秦亡，金蟆伺唐隙。

方今不忧此，所重只西北。兵防最寡少，主帅失铨择。

蒿莱蔽城隍，绣涩满戈戟。慢为盗之资，忽者祸所植。

吾视士大夫，赳赳半雄特。歌谣尚慷慨，阔达本多匿。

腹心宜先安，豫备乃长策。众方诵太平，我乃虞盗贼。

虽言亦谁听，痛哭损肝膈。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。